Deklinácie v latinčine
----------------------

V latinčine sa môžeme stretnúť s pojmom deklinácia, inak povedané skloňovanie. Pri skloňovaní podstatných mien ( prípadne prídavných mien )rozlišujeme podobne ako v českom či slovenskom jazyku 3 kategórie : 

* pád
* číslo
* rod

### Pády v latinčine

Jednou z dôležitých kategórií je kategória pádu. V latinčine preto rozlišujeme šesť pádov : 
nominatív, genitív, datív, akuzatív, vokatív a ablatív. 

* nominatív - predstavuje prvý pád, inak označený casus nominativus
* genitív - predstavuje druhý pád, inak označený casus genitivus
* datív - predstavuje tretí pád, inak označený casus dativus
* akuzatív - predstavuje štvrtý pád, inak označený casus accusativus
* vokatív - predstavuje piaty pád, inak označený casus vocativus
* ablatív - predstavuje šiesty, posledný pád, inak označený casus ablativus

Dôležité je si však uvedomiť, že v českom či slovenskom jazyku sa nestretneme s označením ablatív. Ablatív predstavuje spojenie indoeurópskeho ablatívu (označuje smer "odkiaľ") lokálu a inštrumentálu. Čiže ho môžeme prekladať dvomi spôsobmi. Závisí to od situácie a kontextu vety. Jednotlivé pády si neskôr ukážeme na konkrétnych prípadoch.

### Rody v latinčine

Ďalšou kategóriou, s ktorou sa stretneme v latinčine pri deklináciách sú rody. Podobne ako v češtine aj tu existujú tri rody : 

* mužský rod
* ženský rod
* stredný rod

V latinčine je mužský rod označený ako maskulinum, genus masculinum. Čo sa týka ženského rodu, ide o femininum, genus femininum a stredný rod je označený ako neutrum, čiže genus neutrum. 
Následne si ukážeme jednotlivé rody na konkrétnych príkladoch : 
femina - v latinčine predstavuje slovo žena , skratka fem. 
puer - v latinčine predstavuje slovo chlapec, skratka masc. 
exemplum - v latinčine predstavuje slovo príklad, skratka n. 

### Čislo v latinčine

Podobne ako aj v iných jazykoch, aj v latinčine sa stretneme s dvomi číslami : jednotným a množným. 

* jednotné číslo označené aj ako singulár
* množné číslo označené ako plurál

### Deklinácie v latinčine

V latinčine sa stretávame s piatimi typmi skloňovania, respektíve deklinácií v tomto jazyku. Pri skloňovaní vychádzame najčastejšie z tvaru, ktoré dostaneme odtrhnutím koncovky genitívu jednotného čísla. Koncovky, ktoré používame pri jednotlivých deklináciách vznikli totiž splynutím pádových prípon s kmeňovým zakončením. 
Pre každý tep skloňovania je typický určitý vzor, respektíve vzory.

* 1. deklinácia = vzor femina
* 2. deklinácia = viacero vzorov : servus, puer, exemplum
* 3. deklinácia = viacero vzorov : miles, carmen, mare
* 4. deklinácia = dva vzory : exercitus, cornu
* 5. deklinácia = vzor dies

#### 1. deklinácia

Túto deklináciu predstavuje vzor femina, feminae, f. 

* nominatív femina feminae
* genitív feminae feminarum
* datív feminae feminis
* akuzatív feminam feminas
* vokatív femina feminae
* ablatív femina feminis

Následne by som uviedla malú pomôcku : väčšinou platí, že pri maskulinach a pri femininach sa zhoduju niektoré pády, konkrétne datív s ablatívom v množnom čísle, nominatív s vokatívom v jednotnom čísle. Čo sa týka neutier, tam zase platí, že nominatív, akuzatív a vokatív sa zhodujú v jednotnom i množnom čísle. Treba si však dávať pozor na výnimky!
Substantíva v prvej deklinácií sú väčšinou feminina. Nájdu sa však aj výnimky, ide o mená mužských bytostí, národov či názvov riek, ako napríklad :

* poeta, ae, m. - básnik
* nauta, ae, m. - námorník
* agricola, ae, m. - poľnohospodár
* incola, ae, m. - obyvateľ

#### 2. deklinácia

Túto deklináciu predstavujú viaceré vzory, ako je uvedené vyššie : servus, puer a exemplum. 

Vzor servus, ī, m. - otrok 

* nominatív servus servi
* genitív servi servorum
* datív servo servis
* akuzatív servum servos
* vokatív serve ! servī
* ablatív servo servis

Vzor puer, ī, m. - chlapec 

* nominatív puer pueri
* genitív pueri puerorum
* datív puero pueris
* akuzatív puerum pueros
* vokatív puer! pueri
* ablatív puero pueris

Substantíva, ktoré sú zakončené na -us, prípadne na - er sú väčšinou maskulina. Mená stromov, zemí, ostrovov a miest sú feminina, ktoré sa však skloňujú podľa vzorov maskulín. 
Okrem iného tú máme vzor aj pre neutra exemplum, ī, n. - príklad 

* nominatív exemplum exempla
* genitív exempli exemplorum
* datív exemplo exemplis
* akuzatív exemplum exempla
* vokatív exemplum exempla
* ablatív exemplo exemplis

Zoznam zdrojov
--------------

* BARTONĚK, Antonín. Latina pro posluchače filologických oborů. Brno, 2003. 250 s.
* NOVOTNÝ, František. Základní latinská mluvnice. 2. vyd. 1. vyd. v H & H. Praha: H & H, 1992. 297 s. ISBN 80-85467-91-7.
* ŠPAŇÁR, Július a Emanuel KETTNER. Latina pro I.-III. ročník středních všeobecně vzdělávacích škol : Latina pro střední všeobecně vzdělávací školy (Variant.). Translated by Jiří Pech. 1. vyd. Praha: Státní pedagogické nakladatelství, 1966. 457 s.